CELEX: 32014D0217
Language: sl
Date: 2014-04-11 00:00:00
Title: Izvedbeni sklep Komisije z dne 11. aprila 2014 o finančnem prispevku Unije za nujne ukrepe za boj proti osepnicam ovac v Bolgariji leta 2013 ter v Grčiji v letih 2013 in 2014 (notificirano pod dokumentarno številko C(2014) 2334)

15.4.2014   
               
               
                  SL
               
               
                  Uradni list Evropske unije
               
               
                  L 111/94
               
            
         IZVEDBENI SKLEP KOMISIJE
         z dne 11. aprila 2014
         o finančnem prispevku Unije za nujne ukrepe za boj proti osepnicam ovac v Bolgariji leta 2013 ter v Grčiji v letih 2013 in 2014
         (notificirano pod dokumentarno številko C(2014) 2334)
         (Besedilo v bolgarskem in grškem jeziku je edino verodostojno)
         (2014/217/EU)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 3 Odločbe,
         ob upoštevanju naslednjega:
         
                     (1)
                  
                  
                     Osepnice ovac so nalezljiva virusna bolezen pri ovcah in kozah, ki resno vpliva na donosnost reje ovac ter povzroča motnje v trgovini znotraj Unije in pri izvozu v tretje države.
                  
               
                     (2)
                  
                  
                     Pri izbruhu osepnice ovac obstaja tveganje, da se povzročitelj bolezni razširi na druga ovčerejska gospodarstva v isti državi članici, pa tudi na druge države članice in tretje države prek trgovine z živimi ovcami ali ovčjimi proizvodi.
                  
               
                     (3)
                  
                  
                     Direktiva Sveta 92/119/EGS (2) določa ukrepe, ki jih mora država članica ob izbruhu takoj pričeti izvajati, da se prepreči nadaljnje širjenje virusa in izkorenini bolezen.
                  
               
                     (4)
                  
                  
                     V skladu s členom 84 Uredbe (EU, Euratom) št. 966/2012 Evropskega parlamenta in Sveta (3) institucija ali organi, na katere je ta institucija prenesla pooblastila, pred prevzemom obveznosti za odhodke iz proračuna Unije sprejmejo sklep o financiranju, ki določa bistvene elemente ukrepa, povezanega z odhodki.
                  
               
                     (5)
                  
                  
                     Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 3 navedene odločbe državi članici prejmeta finančni prispevek za kritje stroškov nekaterih ukrepov za izkoreninjenje osepnice ovac.
                  
               
                     (6)
                  
                  
                     Člen 3(6) Odločbe 2009/470/ES določa pravila o deležih stroškov, nastalih v državah članicah, ki jih lahko krije finančni prispevek Unije.
                  
               
                     (7)
                  
                  
                     Za plačilo finančnega prispevka Unije za nujne ukrepe za izkoreninjenje osepnice ovac veljajo pravila iz Uredbe Komisije (ES) št. 349/2005 (4).
                  
               
                     (8)
                  
                  
                     Izbruhi osepnice ovac so se pojavili v Bolgariji leta 2013 ter v Grčiji v letih 2013 in 2014. Bolgarija in Grčija sta sprejeli ukrepe zoper navedene izbruhe v skladu z Direktivo 92/119/EGS.
                  
               
                     (9)
                  
                  
                     Bolgarski in grški organi so v okviru Stalnega odbora za prehranjevalno verigo in zdravje živali obvestili Komisijo in druge države članice o izvedenih ukrepih v skladu z zakonodajo Unije o prijavljanju in izkoreninjanju bolezni ter izidu teh ukrepov.
                  
               
                     (10)
                  
                  
                     Tako so bolgarski in grški organi izpolnili vse tehnične in upravne obveznosti v zvezi z ukrepi iz člena 3(4) Odločbe 2009/470/ES in člena 6 Uredbe (ES) št. 349/2005.
                  
               
                     (11)
                  
                  
                     V tem trenutku ni mogoče določiti natančne višine finančnega prispevka Unije. Na podlagi najnovejših podatkov, ki sta jih poslali zadevni državi članici, so stroški nadomestil in odhodkov iz poslovanja ocenjeni na 79 186,33 EUR za Bolgarijo in 1 484 304,16 EUR za Grčijo.
                  
               
                     (12)
                  
                  
                     Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
                  
               SPREJELA NASLEDNJI SKLEP:
         
            Člen 1
            Finančni prispevek Unije za Bolgarijo in Grčijo
            
               1.   Bolgariji se odobri finančni prispevek Unije v višini največ 40 000,00 EUR za kritje stroškov, ki jih je ta država članica imela leta 2013 zaradi uvedbe ukrepov za boj proti osepnicam ovac iz člena 3(2) in (6) Odločbe 2009/470/ES.
            
            
               2.   Grčiji se odobri finančni prispevek Unije v višini največ 700 000,00 EUR za kritje stroškov, ki jih je ta država članica imela v letih 2013 in 2014 zaradi uvedbe ukrepov za boj proti osepnicam ovac iz člena 3(2) in (6) Odločbe 2009/470/ES.
            
            
               3.   Končna višina finančnega prispevka iz odstavkov 1 in 2 se določi z naknadnim sklepom, ki se sprejme po postopku iz člena 40(2) Odločbe 2009/470/ES.
            
         
         
            Člen 2
            Način plačila
            Prvi obrok v višini 310 000,00 EUR, ki bo financiran iz proračunske vrstice 17 04 04 finančnega proračuna Evropske unije za leto 2014, se izplača Grčiji kot del finančnega prispevka Unije iz člena 1(2).
         
         
            Člen 3
            Naslovniki
            Ta sklep je naslovljen na Republiko Bolgarijo in na Helensko republiko.
         
         
            V Bruslju, 11. aprila 2014
            
               
                  Za Komisijo
               
               Tonio BORG
               
                  Član Komisije
               
            
         
         
            (1)  UL L 155, 18.6.2009, str. 30.
         
            (2)  Direktiva Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (UL L 62, 15.3.1993, str. 69).
         
            (3)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
         
            (4)  Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).